На основу члана 62. и члана 119. став 1. тачка 2. Закона о основама система образовања и васпитања („Сл. гласник РС“ бр., 88/2017, 27/2018-др.закони, 10/2019, 6/2020, 129/2021 и 92/2023), и члана 27. став 1. тачка 2. Статута Предшколске установе „Прва радост“ Гаџин Хан, бр. 01-085/1 од 30.01.2020. Управни одбор Предшколске установе „Прва рдост“ Гаџин Хан, на седници одржаној дана 16.09.2024. године, доноси

**ИЗВЕШТАЈ О РЕАЛИЗАЦИЈИ ГОДИШЊЕГ ПЛАНА РАДА УСТАНОВЕ ЗА РАДНУ 2023/24. ГОДИНУ**

1. **УВОДНИ ДЕО**

Извештај о реализацији Годишњег плана рада установе сачињен је на основу евалуације и извештаја о раду стручних органа, управних, руководећих органа, Тимова установе, документације васпитача, медицинскe сестарe - васпитача, директора, као и друге документације установе. У установи је, на основу Закона о основама система образовања и васпитања, Закона о предшколском васпитању и образовању и других закона, подзаконских аката, као и интерних аката, организован дневни смештај, васпитно-образовни рад, нега, исхрана, превентивна здравствена заштита и социјални рад, у 3 радних одељења (у даљем тексту – објеката) на територији наше општине, и то: у Гаџином Хану, Топоници и Доњем Душнику.

Васппитно-образовни рад радне 2023/2024. године, реализован је у шест васпитних група за децу са територије општине Гаџин Хан и околних насеља. У самом седишту установе радиле су три васпитне групе и три ван седишта установе. Деца из околних насеља довожена су минибусима, према утврђеној сатници која је договорена са родитељима на почетку радне године. Рад је био организован кроз два вида боравка деце: полудневни (у трајању од 4 сати ) и целодневни.

**2. Материјално - технички услови за остваривање делатности**

**2.1. Објекти за децу**

Установа располаже са два наменски грађена објекта капацитета по две васпитне групе и то у Гаџином Хану и Доњем Душнику. Објекат у Д. Душнику ни у овој радној години није коришћен у сврхе за које је грађен због потребне адаптације.

Како је од радне 2006/2007. године припремни предшколски програм постао обавезан за сву децу, тако је наша установа обухватила сву децу са територије Општине Гаџин Хан.

У објекту у Гаџином Хану организован је рад две васпитне групе целодневног боравка и то једна јасленог узраста и једна мешовитог узраста, као и једна васпитна група полудневног боравка – година пред полазак у школу. Објекат је наменски грађен и испуњава све услове за нормалан рад. Радне просторије у којима бораве деца су простране, светле и топле. Ентеријер установе је складан, оплемењен и естетски обликован захваљујући васпитачима, сестри васпитачу, педијатријској сестри и помоћно - техничком особљу.

Дворишни простор је опремљен разноврсним спортским реквизитима за физичке и рекреативне активности, за боравак на свежем ваздуху и слободне дечје игре, деце која бораве у установи, а у поподневним часовима дворишни простор користе деца из Гаџиног Хана која не бораве у установи. Током ове радне године оплемењено је двориште установе по Новим основама програма „Године узлета“ које су званично почеле са применом 01. септембра 2022. године. Од дрвених палета направљена је блатњава кухиња, разне табле за игру, полигон и препреке од гума, уређен је и део дворишта за одмор и уживање деце.

За рад васпитне групе полудневног боравка у Топоници и Доњем Душнику, коришћене су просторије Основне школе „ Витко и Света " које нису наменски грађене за наше потребе, нити испуњавају услове у погледу простора који су предвиђени Правилником о ближим условима за почетак рада и обављања делатности, али адекватном адаптацијом и опремом створени су услови у којима се може организовати васпитно - образовни рад.

За грејање радног простора у зимском периоду установа је користила дрва и угаљ у Гаџином Хану, а у Доњем Душнику пелет. Васпитна група у Топоници користила је електричну енергију за грејање. Набавка огревног материјала је ишла из средстава која обезбеђује оснивач, СО Гаџин Хан. Захваљујући благовременој набавци и добром квалитету угља и пелета, грејање у овој радној години је било задовољавајуће.

**2.2 Објекти за припрему хране**

У објекту у Гаџином Хану постоји производна кухиња капацитета 200 оброка са целокупном опремом, што у потпуности задовољава потребе установе.

Деца из група година пред полазак у школу ван седишта установе, као и из мешовите вртићке групе „Иако смо мали радо бисмо знали“-посебни програми, из Топонице, хранила су се куповином пецива у продавницама.

Одлуком Скупштине општине Гаџин Хан треће и четврто дете није плаћало боравак.

Приликом израде месечних планова исхране водило се рачуна о томе да исхрана треба да буде рационална, разноврсна и мешовита, са оптималном количином хранљивих састојака, а храна пријатног изгледа и укуса. Водило се рачуна и о томе да деца која су подложна алергијама, добијају оброке који су прилагођени њима, као и вођење рачуна о развијању навика правилне исхране.

Током године деци су обезбеђени сви потребни нутритиенти за време боравка у вртићу; оптималан режим исхране деце (време и редослед појединих оброка), правилно сервирани оброци и обезбеђено је довољно времена деци да конзумирају оброке. Поштован је правилник онормативу друштвене исхране деце у установама, настављена је сарадња са Институтом за заштиту здравља - Ниш, као и сарадња са стручним институцијамакоје се баве унапређењем исхране.

**3. Средства за васпитно - образовни рад**

Средства којима установа располаже у складу су са Правилником о ближим условима за оснивање, почетак рада и обављање делатности предшколске установе(“Сл.гласник РС - Просветни гласник“ број 1/2019, 16/2022 и 6/2023).

И ове године настојали смо да све васпитне групе допунимо дидактичким материјалом и тиме подстакнемо децу на осмишљену, стваралачку и креативну игру.

Радни материјал за децу (прибор и радне листове) обезбедила је установа од средстава јединице локалне самоуправе.

Књиге рада васпитача и свеске за рад за све васпитне групе обезбеђене су на време.

Настојали смо да обезбедимо и стручне литературе, сликовнице и енциклопедије које су потребне за иновацију у раду са децом.

Поједина васпитна средстава за васпитно - образовни рад са децом урадили су саме васпитачице ( велики број апликација и очигледних средстава ).

За реализацију васпитно - образовног програма у васпитној групи у Топоници и Доњем Душнику, поред сопствених средстава, по потреби се користе и средства којима је опремљен објекат у Гаџином Хану.

У циљу праћења прописа, установа је претплаћена на „Просветни преглед“

**4. Кадровски услови**

Установа располаже потребним стручним кадром који је оспособљен да са успехом реализује програмске задатке.

На почетку радне 2023/2024. године у предшколској установи је радило 13 (тринаесторо) радника ( руководеће, васпитно, здравствено, административно - финансијско и помоћно - техничко особље).

У априлу 2023. године примљена је једна васпитачица, тако да је тренутно у установи 14 (четрнаесторо) радника.

Радник на пословима хигијеничара, ради по уговору привремено-повремени послови.

У недостатку правника, правне послове у установи обављала је директорка уз консултацију и стручну помоћ правника основне школе и локалне самоуправе.

4.1ТАБЕЛАРНИ ПРИКАЗ ЗАПОСЛЕНИХ У ПРЕДШКОЛСКОЈ УСТАНОВИ „ПРВА РАДОСТ“

|  |  |  |  |
| --- | --- | --- | --- |
| **Редни**  **Број** | **Стручни профил** | **Школска спрема** | **Број извршилаца** |
| **1.** | Директор | Висока | 1 |
| **2.** | Васпитач |  |  |
| Виша | 6 |
|  |  |
| **3.** | Педијатријска сестра-сестра на превентиви | ССС | 1 |
| **4.** | Медицинска сестра-васпитач | ССС | 1 |
| **5.** | Административни послови | ССС | 1 |
| **6.** | Кувар | ССС | 1 |
| **7.** | Домар мајстор-ложач | I степен | 1 |
| **8.** | Возач | III,IVи V | 2 |

Радно време запослених радника утврђено је Годишњим планом рада установе четрдесеточасовно недељно радно време.

Нерадни дани у установи су субота, недеља, одређени државни и верски празници. Сеоске васпитне групе које се налазе у просторијама школа, раде према школском календару, а нису радиле у време када школе не раде. Васпитачи тих група су по посебном распореду обављали своје дужности у групама у седишту установе.

Годишњи одмори су коришћени у складу са Законом о основама система васпитања и образовања и Законом о раду. Преостале дане од годишњег одмора,радници су искористили у току године, закључно са 30.06.2024.године, према договору са директором предшколске установе.

**5. СТРУЧНО УСАВРШАВАЊЕ РАДНИКА**

Стручно усавршавање реализатора Основа програма организовано је на различитим нивоима.

На нивоу установе одржане су седнице васпитно - образовног већа на којима су разматрана важна питања из делокруга рада yстанове, као што су:

-програмирање и организациони послови;

-увођење Нових основа програма „Године узлета“;

-увођење иновација у васпитно - образовни процес ;

-разматрање и усвајање Извештаја о раду установе као и Годишњег плана установе;

-стручно усавршавање радника и друго.

**Стручно усавршавање ван установе:**

* „Градимо заједништво и сарадњу“- Вртић „Лане“ Алексинац
* „Модел заједнице професионалног учења“- Упарене установе-Наша установа са Бојником и Житорађем
* „Представљање модела заједнице професионалог учења упарених установа“-Ниш вртић „Петар Пан“
* „Управљање и вођење образовне установе“-Београд
* „Дигиталне дидактичке игре у раду са децом предшколског и раног школског узраста“- Ниш, вртић „Маслачак“
* „Самовредновање рада Предшколских установа“-Нишка бања, вртић „Бисер“
* **„**Игра каосусрет у грађењу односа и истраживања“-Кладово
* „Грађење заједништва деце и одраслих у вртићу и локалној заједници“- Кладово
* „Улога образовног и осталих система у превенцији злостављања и занемаривања деце“- Народна библиотека „Бранко Миљковић“, Гаџин Хан
* Online обуке и вебинари одржани током радне 2023/24 године.

**6. ОРГАНИЗАЦИЈА РАДА УСТАНОВЕ**

**6.1 Облици рада са децом и бројно стање обухваћене деце**

У радној 2023/2024. години Установа " Прва радост " Гаџин Хан организовала је рад кроз следеће облике боравка деце:

* + целодневни боравак – јаслена мешовита (деца узраста од 1,5-4,0 године) Г. Хан;
  + целодневни боравак - мешовита група (деца узраста од 4,0 до 5,5 година) Г. Хан;
  + полудневни боравак - мешовита вртићка група „Иако смо мали радо бисмо знали“-посебни програми (деца узраста од 3,0 до 5,5 година) Топоница;
  + полудневни боравак – две групе година пред полазак у школу (Топоница, Д. Душник)

НАПОМЕНА: У групи целодневног боравка мешовитог састава узраста од 4-5,5 година, укључена су и деца у години пред полазак у школу.

6.2 ПРЕГЛЕД БРОЈА ВАСПИТНО-ОБРАЗОВНИХ ГРУПА У ОБЛИЦИМА РАДА И БРОЈ ОБУХВАТА ДЕЦЕ

|  |  |  |
| --- | --- | --- |
| OБЛИК РАДА | БРОЈ ГРУПА | БРОЈ ДЕЦЕ |
| **Јаслена мешовита-Совице (од 1,5-4 године)** | 1 | 20 |
| **Мешовита укључен и ППП-Сунце (од 4-до поласка у школу)** | 1 | 21 |
| **ППП Топоница- Пчелице** | 1 | 6 |
| **Посебни програм Топоница- Цветићи (од 3-5,5 године)** | 1 | 15 |
| **ППП Душник- Драгуљчићи** | 1 | 5 |
| **УКУПНО** | 5 | 67 |

Мешовита вртићка група полудневног боравка „Иако смо мали радо бисмо знали“-посебни програми, има за циљ повећање доступности предшколског васпитања и образовања свој деци из руралних средина са територије општине.

**6.3 Начин рада установе**

Радно време у Предшколске установе „Прва радост“ траје од 06.00 до 16.00 часова, у оквиру петодневне радне недеље.

Група године пред полазак у школу ( четворочасовни програм ) – полудневни боравак организује се у централном вртићу у Гаџином Хану и просторијама основне школе „Витко и Света“ у Топоници и Доњем Душнику, у времену од 08.00 до 12.00 часова.

Радна година почела је 01. септембра 2023. године, а завршила се 14. јуна 2024. године. Коришћен је календар васпитно - образовног рада за основне школе који је прописало Министарство просвете.

За децу целодневног боравка, боравак је у времену од 0600 до 1530 часова. Радна година почела је 01. септембра 2023. године, а завршила се 31.августа 2023. године.

У току лета радиле су групе целодневног боравка у централном вртићу у Гаџином Хану.

**7. ОРГАНИ УСТАНОВЕ**

**7.1 Управни одбор**

Рад Управног одбора био је активан. На седницама су разматрана питања која су од значаја за рад установе. Важна питања су увек на време решавана што је допринело успешној организацији рада предшколске установе.

У току радне године одржанe су седницеУО на којима су разматрана важна питања и доношене важне одлуке као што су разматрање и усвајање Извештаја о раду Установе и директора и Годишњи план установе и директора, усвајање Плана стручног усавршавања запослених, усвајање предшколског програма, усвајање систематизације установе, вршено је усаглашавање аката са изменама Закона о основама система васпитања и образовања, разматрање извештаја комисије за попис и доношење Одлуке о књижењу резултата пописа, усвајање извештаја тимова, усвајање Развојног плана установе и друго.

**7.2 Васпитно-образовно веће**

У току радне године веће је одржало састанаке на којима су разматране понуде за набавку радних листова, подносили извештаје о реализацији васпитно образовног програма и износили проблеме у реализацији истих; договарали се о учешћу у разним манифестацијама, разматрали програм стручног усавршавања и извештаје са семинара, подела васпитачица по групама, пратили напредовање деце и друга питања важна за рад установе.

**7.3 Савет родитеља**

У току године одржани су састанци Савета родитеља на којима је конституисан Савет родитеља установе и на којима се дискутовало о тренутним актуелностима (набавка материјала за рад, радних листова, договор око заједничких радионица и приредби, излетима, упознавање са Развојним планом установе, разматрали извештаје тимова и друга текућа питања.

У доброј подели задужења, редовном праћењу и синхронизованом раду колектива, добрим међуљудским односима, у објекту установе све функционише као уиграна екипа. Васпитање деце је приоритетан задатак сваког радника. Детету је подређено све, без обзира на време, цену и личне обавезе појединаца.

У установи су формирани неколико тимова као што су: Тим за заштиту деце од насиља, злостављања и занемаривања, Тим за развојно планирање; Тим за самовредновање, Тим за инклузивно васпитање и образовање, Тим за безбедност деце, Тим за стручно усавршавање, Тим за пригодне програме.

**8. САГЛЕДАВАЊЕ ПРИРОДЕ И ФУНКЦИЈЕ ПРЕДШКОЛСКОГ ВАСПИТАЊА И ОБРАЗОВАЊА, НАЧЕЛА/ПРИНЦИПИ НОВОГ ПРОГРАМА „ГОДИНЕ УЗЛЕТА“**

"Само је један период живота са толико отворених могућности, у коме човек са толико енергије, истрајности и ентузијазма овладава и развија сложене капацитете од којих ће зависити његове будуће могућности, његова личност и успешност функционисања у даљем животу. Тај период је предшколски узраст. Због тога године на предшколском узрасту препознајемо као године узлета. Колики и какав ће тај узлет бити, зависиће од свих који раде у предшколском васпитању и образовању", наводи се у документу "Године узлета" о основама програма предшколског образовања према којем ће се одсад радити са децом.

Нови програм је заснован на савременим теоријским сазнањима, међународним документима образовне политике и примерима квалитетне инклузивне праксе и програма предшколског васпитања и образовања широм света.

**Кључни принципи у развијању реалног програма**

Нови програм истиче интегрисани приступ учењу кроз развијање тема/пројеката са децом: деца се подстичу на бављење одређеним темама и пројектима који су њима смислени и изазовни за истраживање. Одрасли деци не нуде готова решења, већ постају партнери у игри који заједно са децом истражују и помажу им да даље развијају своје идеје. Учење постаје смисленије и пријатније јер је повезано са животним контекстом деце и базира се на њиховим искуствима. Игра се стимулише и подржава као најприроднији начин учења, кроз који дете учи да промишља, стиче нова сазнања и важне животне вештине.

**Најважнији аспекти у новим основама програма**

**Квалитет односа** - Дете остварује добробит кроз односе који се развијају са физичким окружењем, вршњацима и одраслима у реалним ситуацијама делања и представљају покретач његовог развоја и учења.

**Значај простора** – Простор постаје инспиративно и провокативно окружење у којем се деца играју, истражују, сарађују и уче. Он је неодвојив део програмске концепције и због тога васпитач треба да посвећује пажњу његовом сталном развијању, обогаћивању и осмишљавању.

**Учење кроз истраживање и игру**– У односима са васпитачима и вршњацима кроз игру и животне ситуације, дете се подстиче да истражује, промишља, испробава, пита и активно учествује у свом учењу иразвоју.

**Сарадња породице и локане заједнице** – Сарадња са породицом се заснива на узајамној подршсци која се остварује кроз повезивањe, успостављање поверења, дијалога и сарадње. Вртић као део локалне заједнице, активно учествује, сарађује и доприноси у активностима од заједничког интереса.

Од септембра 2022.године, након што су запослени који се баве васпитно образовним радом прошли обуке за примену нових основа програма ПВО „Године узлета“ у установи су реализовани први пројекти, у складу са пројектним планирањем и учењем и са начелима и принципима новог програма.

У складу са овим принципима, поштујући добробит детета и сагледавајући наш вртић као простор реалног програма, место где се у реалном контексту ствара васпитно-образовна пракса, реализовани су први пројекти на нивоу васпитних група.

**9. ИЗВЕШТАЈ О РЕАЛИЗАЦИЈА ПРОГРАМА ПРЕДШКОЛСКОГ ВАСПИТАЊА И ОБРАЗОВАЊА**

Васпитно - образовни рад са децом у предшколској установи реализован је у складу са Предшколским програмом установе, Развојним планом и Годишњим планом рада установе.

Планирање васпитно-образовног рада је било условљено бројним факторима, а пре свега функцијом, структуром и организацијом вртића, расположивим ресурсима, структуром групе и сл.

У духу нових Основа програма велика пажња била је посвећена структуирању простора и изменама у средини за игру и учење који задовољава потребе деце и подстиче их на активност (израда средстава, разноликост и доступност материјала, коришћење амбалажног и природног материјала, нови центри и сл. као и коришћење свог расположивог простора ван радних соба за игру и учење). Такође, и остали простори ван радне собе су стављени у функцију дечје игре и слободног кретања, а спољашња средина постала значајан ресурс за стицање сазнања и ван вртића.

**9.1 Васпитно-образовни рад са децом узраста од 1,5 године до поласка у школу**

Током радне 2023/2024. године приоритет у раду била је имплементација програма нових Основа програма „Године узлета“. Рад је базиран на заједничком учешћу и учењу свих учесника, васпитача и медицинске сестаре васпитача кроз заједничко промишљање са акцентом на разумевању праксе и програма као и о начинима спровођења промена у ПУ. Реализација планираних активности а тиче се промена васпитно-образовне праксе одвијао се континуирано у складу са темама и акцијама у вртићима. У сваком објекту на основу личних и професионалних могућности запослених као и организације рада услед различитих промена, одвијао се процес учења и разумевања кроз промене у пракси. Практичари су развијали реални програм уз истраживање дате литературе и других извора информација. Стручно усавршавање је имало циљ разумевање концепције и квалитетан приступ у развијању реалног програма у вртићима и подршка професионалном развоју васпитача. На основу тога, закључујемо да промене и развијање укључује све учеснике и запослене у ПУ и да се учење не може одвијати без међусобне подршке и отворености свих а све у циљу подршке дечјој добробити, сталном развијању квалитета праксе и оснаживању професионалних компетенција.

У јаслицама програм неге и васпитно-обрзовног рада узраста до три године започиње програмом транзиције који има посебну важност обзиром на значај дечијих искустава при преласку из породичне у нову средину. Реализација програма транзиције има своју динамику која се спроводи у неколико корака. Након уписа деце организизовани су родитељски састанци или индивидуални разговори са родитељима, који имају за циљ пружање осећаја добродошлице, међусобног упознавања и успостављања поверења. Родитељи су били директно укључени у процес транзиције кроз могућност да бораве са дететом у васпитној групи током овог периода, у колико је то потребно. Процес транзиције одвијао се континуирано током године због сталног укључивања новопримљене деце у колектив што је представљало отежавајућу околност у реализацији текућих пројеката. Један од кључних задатака у раду у вртићу и јаслицама је структуирање инспиративне средине за игру и учење у којој су деца имала прилику да развијају свој програм по сопственом темпу. У собама структуиране су просторне целине које су децу позивале на игру и истраживање као што су: сензорна, кинестетичка, литерарна, за скривање и осамљивање, за симболичку игру. Тако организован простор пружа деци да праве изборе, да се осаме, буду посвећена својој активности, да се материјалима баве на различите начине. Простор се периодично мењао, реструктуирао и богатио материјалима, провокацијама за учење у складу са актуелним догађајима и активностима, продуктима насталим у раду са децом и онима који су у настајању кроз заједнички рад мед.сестаре, васпитача, деце и родитеља.

Такође, од кључних тема којима смо се бавили јесте Где смо сада? Циљ је био да кроз ова питања добијемо јасну слику чему се тежи и како изгледа пракса коју настојимо да изградимо кроз промене. Обзиром да наша установа примењује нову концепцију од ове радне године тежили смо да направимо кратак осврт на то да ли имамо другачија искуства, како смо могли променити праксу а нисмо, шта нас је изненадило, шта је то што нисмо очекивали, где су настале реалне потешкоће.

Процес имплементације нових Основа програма се развијао и кроз Модел заједнице професионалног учења у вртићу. Модел је усмерен на оснаживање васпитача и медицинских сестара вапитача да критички и рефлексивно преиспитују, мењају и развијају своју праксу у сарадњи са колегама у вртићу.

Циљ модела јесте:

- Континуирано мењање, грађење и развијање професионалних знања и вештина, као и личних уверења и вредности, кроз сарадњу и дијалог са колегама у подржсвсјућем окружењу.

- Овладавање колаборативним техникама учења и техникама које покрећу различите нивое рефлексије које ће помоћи практичарима да промишљају и преиспитују сопствену праксу, размењују своје увиде и планирају промене у пракси.

Кораци који су били планирани кроз састанке тимова јесу имале за циљ активно учешће практичара ка бољем разумевању и развијању реалног програма што се током године мењало и није реализовано по одређеном плану а односило се на:

* Размену искуства са васпитачима
* Реализација тема:
* Простор- од првих промена до кључних схватања
* Материјали за сву децу
* Документовање
* Игра-схватање игре према Основама програма; улога васпитача; односи са децом; веза између учења и игре

**9.2 Реализација програма групе у години пред полазак у школу**

Припремни предшколски програм иако у документу није издвојен као посебна целина, садржан је кроз дефинисање општих циљева Основа програм, а усмерен на развој диспозиција за учење и компетенција за целоживотно учење у складу са принципима развијања реалног програма у реалном контексту васпитно-образовне праксе.

У години пред полазак у школу били су постављени следећи приоритети:

- Да сва деца предшколског узраста, кроз подршку њихових добробити, имају једнаке могућности за учење и развој;

- Да деца развијају диспозиције за целоживотно учење, као што су: отвореност, радозналост, отпорност, рефлексивност, истрајност, поверење у себе и своје могућности и позитивни лични и социјални идентитет чиме се постављају темељи развијања образовних компетенција.

Припремни предшколски програм такође се развијао као подршка ситуационом учењу и кроз развијање различитих пројеката, при чему је задатак васпитача да на индиректан начин утиче на општу припремљеност деце за полазак у школу тако што ће обезбедити услове да заједно са децом трага за одговорима на питања која су пре свега смислена за дете и да кроз развијање пројеката унутар група омогући деци да заједно уче и напредују.

Васпитачи који реализују програм година пред полазак у школу део су тимова вртића, тако да су кораци у имплементацији нових Основа део стручног усавршавања и део њиховог стручног усавршавања и примене у раду са децом у години пред полазак у школу.

**10. Партнерство са породицом**

Породица као примарни и најважнији васпитач деце да би учествовала у програму, потребно је да се осећа позваном и добродошлом, уваженом и прихваћеном, да припада и даје допринос заједници вртића кроз смислено учешће у развијању реалног програма и ПУ има за циљ да континуирано позива родитеље на активно учешће.

Почетком године родитељи су упознати са програмима исхране, превентивно здравствене заштите, програмом заштите деце од дискриминације, насиља, занемаривања и злостављања, програмом социјалне заштите и новим програмом рада „Године узлета“. Одржани су родитељски састанци у месецу септембру у свим васпитним групама.

Када говоримо о плану васпитно-образовног рада и промоцији и упознавању родитеља са новом концепцијом „Године узлета“ постоји велики раскорак у плану и реализацији. Непосредним увидом, путем вибер групе и састанака са васпитачима и родитељима упознају се са радом и могућим начинима учешћа што се директно одражава на квалитетну комуникацију са породицом и развијање реалног програма. Континуирана комуникација се одвијала при пријему и одвођењу детета у виду индивидуалних састанака иницираних од стране васпитача како би се информисаност родитеља о боравку њиховог детета у вртићу продубила и добила смислен значај.

Такође, недовољно коришћење знања и литературе у развијању процеса документовања доводи до тога да се ни на овај начин током године није омогућило довољно укључивање родитеља. Добијени резултат током самовредновања сугерише да начини на који се информације у вези са програмом „Године узлета“ између одраслих размењују нису довели до разумевања концепције од стране родитеља. То даље имплицира и мањи степен укључености родитеља, с обзиром да не виде јасно добробити које би дете имало од њиховог укључивања. Потребно је предузети мере које би допринеле потпунијем разумевању нове концепције програма од стране родитеља. То се односи на унапређивање видљивости процеса учења деце у простору, јачање стручних компетенција васпитача као важне карике у овом процесу, различитих начина приказа нове концепције програма родитељима - флајери, кратки видео записи и слично. Такође, информација о документовању у простору о начин информисања родитеља указује на значај документовања у простору и потребу да се овај сегмент васпитно-образовног просеца унапређује како би деци служио за проширивање искуства и одражавао процес учења, користио васпитачима као истраживачки алат и основ за развијање рефлексивне праксе а породицу подстакао на учешће у реалном програму.

Како се , према новој концепцији програма, односи граде односима, а управо су односи значајан аспект програма, настојаћемо да унапредимо сарадњу и укљученост родитеља у непосредни рад.

Закључујемо да је потребно подстицати и мотивисати родитеље да пружају подршку у развијању програма и пројеката у јаслама и вртићима како би програм био квалитетнији и подржао добробит сваког детета.

**11. Партнерство са локалном заједницом**

Када говоримо о сарадњи са локалном заједницом она подразумева према новој концепцији отварање свих потенцијала у окружењу која могу допринети да се деца осећају уважено, укључено, питано и као равноправни члан своје заједнице. Она је место учења, развијања нових знања као и сарадње са различитим установама, институцијама које су у функцији развоја тема/пројеката.

Повезивање вртића и локалне заједнице огледа се кроз коришћење расположивих простора пре свега отворених, као што су шеталишта, тргови, паркови, спортски клубови, музеји и друге културне институције за реализацију различитих активности.

Деца, васпитачи и чланови породице имају учешћа у дешавањима у локалној заједници, а с друге стране у вртићу се дешавају манифестације у којима учествују чланови локалне заједнице.

Током ове радне године, трудили смо се да остваримо повезивање са локалном заједницом. У одређеним ситуацијама учешће су узимали поједини експерти, одређене институције и поједина места значајна за децу у процесу учења. У специфичном локалном окружењу у ком се налази сваки вртић, треба да има пуно потенцијала и да они буду значајан извор подршке, на различите начине, програму и променама у вртићу. У остваривању промена од различитих учесника и ресурса из локалне заједнице најважније је да њихово укључивање има смислен повод , да је прилика за укључивање смислена и у складу са концепциојом Основа програма.

Један од приоритетних задатака у наредном периоду треба да буде осмишљавање начина конструктивнијег укључивања локалне заједнице у процес планирања и реализације пројеката на нивоу група и радних јединица.

У организацији општине Гаџин Хан је реализована манифестација Заплање фест 2023 (Гаџин Хан) где смо узели учешће. Ово је један од начина остварене сарадње на иницијативу општине која ће наставити традиционално да обележава манифестацију.

**12. ОСТАЛА ПОДРУЧЈА ВАСПИТНО - ОБРАЗОВНОГ РАДА**

**12.1 Културна и јавна активност и партнерство са друштвеном средином**

За успешну реализацију програма установа је остварила добру сарадњу са институцијама и производним организацијама.

Кроз разне видове и облике реализације ових програма и афирмације установе у локалној средини и даље, све активности груписане су у целине:

* Поводом Дечје недеље организован је маскенбал заједно са децом основне школе;
* Организована је позоришна представа у изведби путујућег позоришта „Пепино“ из Ниша
* Новогодишња приредба одржана је у Дому културе у Гаџином Хану;
* Обележена је и слава Свети Сава по групама;
* Радови наше деце учествовали су на ликовним конкурсима;
* Реализован је излет за децу од 3 године до поласка у школу : Шаренград (Крушевац) – ЗОО Врњци – Врњачка бања, у месецу јуну;
* Одржан је завршни плес предшколаца и додела диплома, у јуну месецу.

Успешно смо остварили сарадњу са Домом здравља у Гаџином Хану, педијатријском службом, нарочито по питању вируса.

**13. РЕАЛИЗАЦИЈА ПРОГРАМА**

**ПРЕВЕНТИВНЕ ЗДРАВСТВЕНЕ ЗАШТИТЕ**

У раду установе посебну пажњу посветили смо превентивној здравственој заштити као и исхрани деце. Исхрана деце подмирује потребе у хранљивим материјама које су потребне за раст и развој деце. О квалитетној исхрани, према нормативима, бринули су: директор, педијатријска сестра и кувар.

О психофизичком здрављу и развоју деце бринули су : педијатар, педијатријска сестра и васпитачице.

Редовно су вршени и здравствени прегледи (санитарни прегледи) радника у установи.

На почетку и неколко пута у току године, вршена је дезинфекција, дезинсекција и дератизација објекта у Гаџином Хану и истуреним одељењима

Сваког месеца долазили су из Института за заштиту здравља Ниш. Узимани су узорци оброка и испитивана је енергетска вредност и биохемијска структура оброка, а резултати анализе били су задовољавајући. Осим тога узимани су и брисеви са радних површина, посуђа, играчака... ради бактериолошког прегледа. На основу резултата добијених анализом брисева, санитарно - хигијенска ситуација у објекту је задовољавајућа.

Води се евиденција мерења температуре у расхладним уређајима (фрижидер и замрзивач), евиденција чишћења, прања и дезинфекције уређаја, прибора, опреме, радних површина, подова, зидова као и евиденција о изношењу смећа.

**14**. **ИЗВЕШТАЈИ ТИМОВА**

**14.1 ИЗВЕШТАЈ ТИМА ЗА БЕЗБЕДНОСТ ДЕЦЕ ЗА РАДНУ 2023/2024 ГОДИНУ У ПУ,,ПРВА РАДОСТ“**

. Безбедност деце је један од примарних задатака ПУ. Главни циљ Тима је да предузима све мере и активности, како би се обезбедио безбедан боравак деце у вртићу и несметан рад запослених. Задатак чланова тима је да учествују у заједничком стварању безбедне и здраве средине за децу.  
У складу са међународном Конвенцијом о правима детета и документима које је усвојима Влада Републике Србије-национални план акције за децу и општи протокол за заштиту деце од злостављања и занемаривања, Министарство просвете Републике Србије је објавило посебни протокол за заштиту деце од насиља, злостављања и занемаривања у васпитно-образовним установама.

Тим се у току протекле радне године састајао редовно, према акционом плану.  
Почетком радне године, септембра 2023. године Тим се састао како би био одабран координатор тима и како би се на том састанку извршила подела задужења. У току радне 2023/24 године извршена је контрола безбедности боравка деце у објекту, у дворишту вртића, као и безбедност током активости ван установе кроз манифестације поводом „Дечје недеље“ и отвореног дана припадника МУП-а „Заједно и безбедно кроз детињство“.  
Чланови тима и сви запослени у установи октобра месеца прошли су кроз две јако битне обуке за физичку заштиту и безбедност како деце и запослених, тако и самог објекта. Основну обука запослених из области заштите од пожара и основну обуку о извршеном оспособљавању запослених за безбедан и здрав рад положили су сви запослени.  
Ради унапређивања и заштите здравља деце, подизања свести о здрављу остварена је обостранаа сарадња са здравстеним радницима Дома здравља. На основу састанка чланова Тима и усменог извештаја васпитача, установа предузима све мере заштите и адектватног реаговања на могуће кварове и благовремено реагује на санацију истих.  
Пратили смо дешавања у групи током игре, понашање родитеља према деци приликом довођења и одвођења из вртића, ослушкивали дечије разговоре, слушали њихово поверавање васпитачици, разговарали са родитељима индивидуално, као и на родитељским састанцима.  
Често се дешавало да се деца у току игре отимају око играчака, да је долазило до благих конфликата међу децом, али су васпитачи у свакодневним разговорима са родитељима, у свакодневним активностима са децом, у заједничкој игри деце и васпитача и кроз индивидуалне разговоре са децом покушали да сваки облик агресије сведемо на најмању могућу меру. Иначе, конфликти међу децом најчешће настају због тога што деца не могу да се договоре око игре, због поделе играчака, због доминације у групи.Ипак, до угрожавања безбедности деце није долазило.  
У оквиру здравстевне заштите и неге, у установи смо користили адекватна средства за дезинфекцију свих површина, редовно спроводили хигијену и дезинфекцију руку деце и запослених и веома водили рачуна о томе да се деца у сваком тренутку осећају безбедно и сигурно.   
Санитарна служба Завода за заштиту здравља Ниш, је редовно обављала контролу исправности намирница и узимала брисеве кухињског посуђа и инвентара. Служба за дезинфекцију и дератизацију редовно је обављала своје третмане, а по потреби су долазили и по позиву.  
Узимајући у обзир све околности и услове у којима наша установа ради, сложили смо се да су услови у која деца бораве задовољавајући и да обухватају све потребе деце за адекватан раст и развој у свим аспектима.   
 ЗАКЉУЧАК ТИМА:  
На крају извештаја можемо закључити да није дошло до угрожавања безбедности деце у установи.Редовним спровођењем мера безбедности осигурали смо да се деца осећају сигурно и заштићено током свог боравка у установи. Стално надгледање деце, обезбеђивање сигурних и адаптираних простора за игру, подстицањем деце на међусобно поштовање и сарадњу створили смо окружење које је позитивно и безбедно за све.

**14.2 ИЗВЕШТАЈ ТИМА ЗА ЗАШТИТУ ДЕЦЕ ОД НАСИЉА, ЗЛОСТАВЉАЊА И ЗАНЕМАРИВАЊА ЗА РАДНУ 2023/2024 ГОДИНУ ПУ ,,ПРВА РАДОСТ”**Заштита деце од насиља и злостављања је једно од најважнијих питања које се тиче сваког друштва. Циљ заштите деце од насиља, злостављања и занемаривања је осигурати да свако дете има право на сигурност, здравље, игру и добар развој. Превенција је први и најважнији корак у заштити деце. Да би се спречило насиље, потребно је марљиво радити на подизању свести међу родитељима, васпитачима, сарадницима и целој заједници. Након одласка из установе, координатора Тима ове године, Иване Станковић (медицинске сестре-васпитача), задужење координатора преузела је Ема Станковић (сарадник-медицинска сестра за превентивну здравствену заштиту) од априла 2024. У периоду од априла 2024. до септембра исте године, Тим за заштиту деце од насиља, злостављања и занемаривања састао се два пута, ради размене мишљења о присутности насиља првог степена, које се тицало угриза. Оба записника су евидентирана и забележена од стране Тима за заштиту деце од насиља, злостављања и занемаривања. Препознавање знакова насиља, обавештавање Тима за заштиту деце од насиља, родитеља као и надлежних институција, кључни су кораци у обезбеђивању сигурности и добробити детета. Сарадња са родитељима је показала добре резултате. Наши васпитачи се труде да кроз разговоре и радионице допринесу јачању пријатељских односе међу децом.   
Општи закључак међу васпитачима је да осим отимања играчака, штипања, гурања и уједања, није било другог облика насиља. Трудићемо се да се овакви примери више не дешавају или да се сведу на минимум. Васпитачи су ти који решавају конфликтне ситуације у групи, промовишу позитивне облике понашања. Благо занемаривање је примећено у погледу хигијене ноктију и зуба. Међутим, разговори са децом и родитељима дали су добре резултате

**14.3 ИЗВЕШТАЈ ТИМА ЗА ИНКЛУЗИВНО ВАСПИТАЊЕ И ОБРАЗОВАЊЕ ЗА РАДНУ 2023/2024 ГОДИНУ ПУ ,,ПРВА РАДОСТ“**

Тим за инклузивно образовање континуирано ради трудећи се да допринесе квалитету инклузије у најширем могућем смислу. У години која је остала иза нас тим се састао шест пута. На првом састанку који је одржан у септембру формиран је тим, представљен је извештај васпитача који су присуствовали обуци “Васпитачи као носиоци квалитетног образовања за сву децу “ и дате су смернице за почетак рада. Други састанак тима одржан је у новембру где су приказани начини спровођења индивидуализованог приступа у раду, и говорило се о сарадњи са актерима у инклузивном образовању. Овде смо се посебно осврнули на сарадњу са родитељима, колико је она квалитетна и продуктивна.Од посебног значаја за наш тим има и сарадња са психологом Основне Школе у Гаџином Хану, Снежаном Радоњић будући да наша установа нема ниједног стручног сарадника,а који нам је преко потребан.На трећем састанку представили смо тешкоће које се јављају у спровођењу инклузије, и припремали смо полугодишњи извештај о реализацији рада тима. На четвртом састанку је приказана реализација досадашњег рада, и спроведен је договор о начину обележавања Светског дана особа са аутизмом. На следећем састанку је рађена евалуација и ревизија ИВОП-а.На последњем састанку је рађена анализа односно мапирање породица и деце која нису у систему ПВиО и разматрање предлога за њихово укључивање у наредној радној 2024./2025. Говорили смо и о транзицији детета из породице у вртић, транзицији из јаслица у вртић, транзицији из вртића у школу.

Од момента укључивања деце која имају потребу за додатном подршком,уочено је да васпитачи имају потребу за интезивнијом сарадњом,како са стручним лицима,тако и са тимом за инклузију.Интезивирана сарадња је нарочито наглашена током адаптације и приликом снимања и посматрања деце,како би се усагласили око уоченог понашања и промена сваког појединачног детета где је изражена потреба за додатном подршком.Планом је било предвиђено да се доставе педагошки профили за децу која имају потребу за додатном подршком и да васпитачи дефинишу план индивидуализације за савладавање и уклањање могућих баријера како би средина за учење деце била оптимално подстичућа.Систематским праћењем и посматрањем деце тимски смо се договарали којој деци је неопходна подршка.Трудили смо се да као професионалци дамо шансу сваком детету ,оставимо више времена за адаптацију,обавимо више индивидуалних разговора са родитељима.Јако нам је било важно да ниједно дете не буде етикетирано а такође нам је било подједнако важно да правовремено реагујемо.

Мисија наше ПУ је да свако дете има своје место у вртићу,а посебно деца из осетљивих група.Наше кључне димензије за укључивање деце у вртић су једнакост и праведност,значај пружања подршке у процесу транзиције,грађење мреже подршке детету и породици,индивидуализована и персонализована подршка детету и породици.Зато ће од септембра 2024.чланови тима бити укључени у обуку ПОРИ која за циљ има обучавање практичара за пружање подршке родитељима који имају дете коме је потребна додатна подршка.

**14.4 ИЗВЕШТАЈ ТИМА ЗА ПРИГОДНЕ И ПОВРЕМЕНЕ ПРОГРАМЕ ЗА РАДНУ 2023/2024 ГОДИНУ ПУ ,,ПРВА РАДОСТ“**

Повременим и пригодним програмом се остварују културне и рекреативне активности и одмор деце.

**ПРИГОДНИ ПРОГРАМ**

Од пригодних програма наша установа обележила је:

* Општинске манифестације (Заплање фест, Михољске сусрете села ),
* Дечију недељу,
* Међународни дан жена,
* Значајне датуме (Нова година, Божић, Свети Сава, Ускрс).

Наша установа је организовала посете основним школама, излете у окружењу, позоришне представе...

1. Општинска манифестација „Заплање фест“ одржана на тргу, 09.09.2023.год.
2. Дечија недеља под називом „Велико срце деце Србије“одржана у периоду од 02. до 08.10.2023. год. следећим активностима:

- ПОНЕДЕЉАК - Разговор са децом о дечијим правима и обавезама,

-Заједнички цртеж,

-Извлачење папирића са именима „Кога ћу изненадити“.

- УТОРАК -„Друг-другу“, дружење деце свих васпитних група на нивоувртића и поКЛОНАпоклона изненађења,

-Цртање кредама у боји на тргу „Свет у очима детета“,

- СРЕДА -Дан за наша сусретања, радовања и спорт „Сви смо део истог тимА (реализација спортских полигона и такмичарских игара свих васпитних група)

-ЧЕТВРТАК - „Кад се мале руке сложе све се може“, -Креативна радионица са децом (осликавање дворишта вртића).

-ПЕТАК -Дан за јавно промовисање дечије недеље у локалној заједници,

-маскенбал са децом нижих разреда ОШ „Ми смо деца једног света“Одржан дана 06.10.2023.год у 11 часова.

3.Новогодишњи програм је реализован у периоду од 25-29.12.2023.год. следећим распоредом:

-ПОНЕДЕЉАК -Школска приредба Дом културе

-УТОРАК - Дружење са школарцима у ПУ“Прва радост“ (размена честитки и поклона),

-СРЕДА - Новогодишња приредба одржана у Народној библиотеци„Бранко

Миљковић“, Г. Хан

-ЧЕТВРТАК - Позоришна представа за децу , путујуће позориште „Пепино“ представа„Тамо далеко“ ( просторије ПУ)

- Дружење са Деда Мразом и подела пакетића

-ПЕТАК - Дружење свих васпитних група ПУ „Прва радост»

4. Дан духовности Свети Сава обележили смо у установи , испоштовали обичаје и имали приредбу. Свеваспитне групе су учествовале и присуствовале прослави која је одржана 27.01.2024 године.

5. Међународни дан жена реализовали путем вибер групе. Снимили приредбу мајкама, израдили честитке и поклоне од природних материјала.

6.Поводом Ускрса одржана је приредба 25.04.2024 .године у“ Дому за стара лица „Гаџин Хан, и поделили поклоне које смо израдили у установи.

7.Одржана је радионица са родитељима поводом Ускрса 26.04.2024.године.Правили смо разне украсе,јаја,честитке...

8.Мешовита група Гаџин Хан организовала је шетњу поводом поделе поклона за Ускрс који су израђени на радионици, у Дому здравља и локалној самоуправи дана 30.04.2024.године.

9. Реализовали смо играрије свих васпитних група у Заплањској Топоници 13.06.2024.године.

10. Заврсни плес предшколаца одржан је у Гаџином Хану у Дому културе. 14.06.2024.године. Учествовале су све групе године пред полазак у школу. Том приликом деци су додељене дипломе .

**Повремени програми**

Повременим програмима пружа се могућност деци за богаћење непосредног искуства о природи,подстиче се физички раст и развој, осамостаљивање, као и моторичка спретност и координација.

Наша установа у склопу пројеката организује вртић у природи, одлазак у шуму и разне спортско-рекреативне садржаје за групе године пред полазак у школу .

Излет је један од облика васпитно –образовног рада у вртићу. Подразумева једнодневни заједнички одлазак, уз пратњу запослених из предшколске установе у сарадњи са агенцијом.

Радне 2023./24. године реализовали смо:

1.Излет у Горњем Душнику посета црква Светог Николе, парк.

2.Излет у Доњем Душнику посета школе,вртић, нови базен.

3. Посета Народне библиотеке Бранко Миљковић изложба слика,мешовита група Гаџин Хан.

4. Посета фризеру у Доњем Душнику група деце пред полазак у школу Душник.

5. Посета ОШ „Витко и Света“ групе из Заплањске Топонице.

6. Радионице свих васпитних група.

7. Излет у Нишу посетили смо музеј „Медијана“, парк Чаир поводом пројекта Титаник где су се деца играла на броду 24.04.2024.године.

8.Посетили смо Дом за стара лица, све васпитне групе.

9. Излет дестинација Гаџин Хан-Крушевац"Шарен град"-Врњци-Врњачка Бања- Гаџин Хан. Излет је организован 14.06.2024. године , са Ниш - Експресом.

10.Шетња у природи све васпитне групе.

Групе су се међусобно посећивале током целе године и проводиле време у природи. Посећивали су нас разни гости и из локалне заједнице.

**14.5 ИЗВЕШТАЈ ТИМА ЗА РАЗВОЈНО ПЛАНИРАЊЕ ЗА РАДНУ 2023/2024 ГОДИНУ ПУ ,,ПРВА РАДОСТ“**

Развојни план ПУ“Прва Радост“Гаџин Хан је месецу фебруару 2024 године истекао тако да је Тим за Развојно планирање на одржаним састанцима заједнички формирао Развојни план у трајању од 2024-2028 године.

Анализирајућиостварене задатке у овом периоду дошли смо до закључка да су запланирани задаци успешно остварени.

У свим васпитним групама одржане су Новогодишње радинице са децом и родитељима.

У Дому културе у Гаџином Хану деца наше установе припремила су Новогодишњу приредбу .

Такође у овом периоду деца свих васпитних група обишла су Дом за стара лица „Заплање мој дом“ и припримили су свим корисницима пригодне поклоне као и мини програм.

У овом периоду како у матичној установи тако и на терену организоване су „Ускршње радионице“ са децом и родитељима.

У сарадњи са основном школом „Витко и Света“ у Гаџином Хану организоване су посете школској библиотеци за децу у години пред полазак у школу.

Групе на терену и у матичној установи посетило је стоматолог из Дома Здравња из Гаџиног Хана и обаво превентивне прегледе.

Одржане су и Спортске игре на травном терену у матичној установи као и крос РТСА.

Групе са терена су посећивале групе у матичној установи и обратно.

Установа је организовала једнодневни излет са Ниш-екрспресом до Шаренграда , зооврта и Врњачке Бање.

У месецу јуну одржан је завршни плес свих предшколаца у Дому културе са децом и родитељима.

У овом периоду сви запослени у установи су се потрудили да побољшају и унапреде ВО рад и дају свој допринос.

**14.6 ИЗВЕШТАЈ ТИМА ЗА СТРУЧНО УСАВРШАВАЊЕ ЗАПОСЛЕНИХ ЗА РАДНУ 2023/2024. ГОДИНУ ПУ,,ПРВА РАДОСТ“**

Током радне 2023/2024 године чланови васпитно - образовног већа присуствовали су разним семинарима и обукама како би стекли нове и усавршили постојеће компетенције важне за унапређивање квалитета васпитно - образовног рада.

Садржаји стручног усавршавања произилазе из законских основа и програма васпитно - образовног рада.

Стручно усавршавање реализује се на четри нивоа:

1. Ниво индивидуалног стручног усавршавања;

2. Стручно усавршавање на нивоу Установе;

3. Стручно усавршавање на нивоу Нишавског округа;

4. Ниво институционалног стручног усавршавања.

|  |  |  |  |  |
| --- | --- | --- | --- | --- |
| **Ниво стручног усавршавања** | **Активности** | **Место реализације** | **Време реализације** | **Учесници**  **реализатори** |
| **1. Ниво индивидуалног стручног усавршавања** | “Моје дете и наука: Како представити деци науку?” | Online вебинар | 21.12.2023.год. | Тања Ивковић Драгана Станчић |
|  | “Економија кроз Stem” | Online вебинар | 28.02.2024.год. | Тања Ивковић Драгана Станчић |
|  | "Градимо заједништво и сарадњу" | Вртић "Лане"  Алексинац | 27.03.2024.год. | Гордана Ђорђевић |
|  | "Управљање и вођење образовне установе" | Београд | 05.04.2024.год. | Гордана Ђорђевић |
|  | “Зашто је важно делити квалитетну праксу.” | Online вебинар | 22.05.2024.год. | Тања Ивковић Јелена Ђорђевић Ивана Добреновић Соња Стевановић |
|  | “Пасош за учење у функцији хоризонталног учења и интерног стручног усавршавања - предшколци.” | Online вебинар | 23.05.2024.год. | Васпитачи |
|  | "Локално управљање за људе и природу и друштво" | Online обука | 12.06.2024.год. | Драгана Станчић  Јелена Ђорђевић |
|  | Обука за примену нових основа програма "Године узлета" | Online обука | 12.07.2024.год. | Тања Ивковић |
|  | “Улога образовног система и осталих система у превенцији злостављања и занемаривања младих” | Народна библиотека “Бранко Миљковић” Гаџин Хан | 28.08.2024.год. | Директор, Соња Стевановић Драгана Цветановић Миленковић Тања Ивковић Јелена Ђорђевић Теодора Трајковић |
|  | "Актуелности у делатности предшколског васпитања и образовања" | Ниш | 29.08.2024.год. | Гордана Ђорђевић |

|  |  |  |  |  |
| --- | --- | --- | --- | --- |
| **3. Стручно усавршавање на нивоу Нишавског округа** | **Активности** | **Место реализације** | **Време реализације** | **Учесници**  **реализатори** |
|  | “Дигиталне дидактичке игре у раду са децом предшколског и раног школског узраста.” | Вртић “Маслачак” Ниш | 11.02.2024.год. | Директор,  Соња Стевановић Драгана Станчић  Јелена Ђорђевић  Ивана Добреновић |
|  |  |  |  |  |

|  |  |  |  |  |
| --- | --- | --- | --- | --- |
| **4. Ниво институционалног стручног усавршавања** | **Активности** | **Место реализације** | **Време реализације** | **Учесници**  **реализатори** |
|  | "Игра као сусрет у грађењу односа и истраживању" | Кладово | 5.10.-  6.10.2024.год | Јадранка Илић |
|  | “Самовредновањерада предшколских установа” | Вртић “Маслачак” Нишка Бања | 12.06.2024.год. | Соња Стевановић |
|  | “Грађење заједништва деце и одраслих у вртићу и локалној заједници” | Кладово | 18.04.-  21.04.2024.год. | Директор,  Соња Стевановић  Ивана Добреновић |
|  |  |  |  |  |

**14.7 ИЗВЕШТАЈ ТИМА О САМОВРЕДНОВАЊУ ЗА РАДНУ 2023/2024 ГОДИНЕ У ПУ ,,ПРВА РАДОСТ“**

**2. ПОДРШКА ДЕЦИ И ПОРОДИЦИ**

**Увод**

Самовредновање квалитета унутар предшколских установа је процес који покрећу и спроводе предшколске установе, а односи се на процењивање квалитета сопственог рада који служи унапређивању рада запослених, даљем развоју установе и пружању подршке за добробит деце и породица. У процесу самовредновања учествују: Тим за самовредновање, сручни органи, директор установе, родитељи и деца.

Од 1. септембра 2022. године у ПУ „Прва радост “ реализује нови програм „Године узлета“. Стога, приорететни задаци Установе у радној 2023/24. години односили су се на обезбеђивање услова за квалитетну примену нових Основа програма предшколског васпитања и образовања и тимски рад на усклађивању реалне праксе са њима, а у складу са актуелностима и реалним контекстом.

С обзиром да се у установи примењују Нове основе програма, проистекла је потреба за сагледавањем и вредновањем сопствених компетенција као и рада установе у новонасталим околностима. ”Године узлета“ су донеле нове изазове и грађење нове инспиративне праксе која је омогућила практичарима критички осврт на сопствени рад, самовредновање сопственог рада и вредновања јаких и слабих страна установе. Тим је сагледавао слабе стране Установе након чега се приступило анализи и предлагању релевантних активности које могу допринети побољшању слабих страна, ојачати постојеће као и примену инструмената и техника.

Током радне 2022/23. године тим је самовредновао **Област 1. Васпитно –образовни рад**. Чланови Тима за самовредновање су сарађивали са ментором одређеним од министарства просвете кроз on line и састанке уживо, што је било од велике важности за даљи рад.

Тим је у току радне године спроводио процес самовредновања у установи континуирано, пратећи оствареност стандарда и индикатора као и спровођење активности предвиђене Годишњим планом самовредновања установе и активностима из Акционог плана установе проистеклим из Развојног плана.

Треба нагласити да су чланови Тима за самовредновање упоредо учествовали у раду других тимова и њихови су чланови.

Тим је одлучио да током 2023/24. године самовреднује **Област 2.Подршка деци и породици**.

**Зашто смо се одлучили да након 1. области, Васпитно- образовни рад, самовреднујемо 2.област, Подршка деци и породици?**

Ове области су кључне у самом процесу самовредновања и неодвојиве јер упућују једна на другу. Нема квалитетног васпитно-образовног рада без укључивања свих актера у њему, без симбиозе запослених, породице и деце и без подршке онима којима је она најпотребнија. Подржавајући породицу омогућавамо јој активно учествовање у животу и раду установе, богатимо своју професионалну праксу и стварамо средину која је сигурна за развој и раст најмлађих .

**Специфичности установе**

Предшколска установа „Прва радост“ Гаџин Хан, почела је са радом 01.10.1982. године, са једном мешовитом групом целодневног боравка и једном предшколском групом полудневног боравка.

|  |  |
| --- | --- |
| Предшколска установа „Прва радост“ | |
| Адреса | Светог Саве бб |
| Општина | Гаџин Хан |
| Поштански број | 18240 |
| Телефон и електронска пошта | 018/850-108  prvaradost@mts.rs |
| Web адреса | prvaradost.rs |

Гаџин Хан је једна од општина нишавског округа. Једна је од најсиромашнијих и најнеразвијенијих у Србији. Општина је разуђена, обухвата 34 насеља. Један мали део територије припада низији док већи део припада висији (брдско – планински рељеф).

Предшколска установа „Прва радост“ Гаџин Хан је једна од најмањих установа у окружењу, и по броју уписане деце и по броју стручног кадра.

Данас Предшколска установа има две мешовите групе у централном објекту, две у издвојеном одељењу у селу Топоница (групу деце у години пред полазак у школу и мешовиту групу „Иако смо мали радо би смо знали“, за боравак деце која нису обухваћена ни једним видом васпитања и образовања) и једну групу деце у години пред полазак у школу у селу Доњи Душник.

Извршен је потпун обухват деце у години пред полазак у школу. Све групе пред полазак у школу су сабирне, што значи да се деца из околних места довозе комби возилом у пратњи васпитача, у седишта васпитних група. То нам представља велики проблем имајући у виду разуђеност терена и мали број деце по селима. Како су нам групе у години пред полазак у школу смештене у два различита правца, за превоз деце користимо два возила.

Велики проблем имамо код недостатка просторије за јаслену групу. Деца тог узраста смештена су у мешовитој групи што отежава рад.

Иако улажемо велике напоре да на солидном нивоу одржавамо објекте и опрему, јавља се проблем недовољних средстава за инвестиционо одржавање и набавку, пре свега дотрајале опреме и унутрашње столарије.

Установа нема секретара, који би се бавио правним питањима и старао се о законитостима установе што додатно отежава рад директора, који се бави и правним пословима.

Одлуком СО Гаџин Хан, треће и четврто дете у породици бесплатно похађа предшколску установу.

Како наша Установа нема могућност за ангажовањем стручног сарадника, заједничком сарадњом наше Установе и Основне школе „Витко и Света“, посећује нас психолог школе и пружа нам помоћ кад год нам је потребно. Такође обавља тестирање деце и пружа нам додатну подршку приликом уписивања у први разред Основне школе, и ове године је и члан тима за самовредновање.Такође, наш бивши родитељ, а стручни сарадник за физичко васпитање у ПУ „Пчелица“ Ниш, као значајан ресурс је остао у нашем Тиму, као члан из реда локалне заједнице.

Родитељи, као наши партнери у васпитању и образовању деце укључени су у живот наше установе, како у непосредном раду групе и вртића, тако и давању идеја и њиховим реализацијама (пројекти, прославе рођендана, играонице, радионице, фестивали, маскенбали...).

Наша установа је отворена за сарадњу, како са родитељима, локалном заједницом, тако и установама широм Србије.

**Преглед броја запослених и кадровска структура**

У установи раде следећи радници:

|  |  |  |  |  |  |
| --- | --- | --- | --- | --- | --- |
| Ред.  Бр. | Име и презиме | Радно место | Стручна  спрема | Радно искуство | Ангажован у установи |
| 1. | Гордана  Ђорђевић | Директор | VII | 21 | 100% |
| 2. | Јелена  Ђорђевић | Васпитач | VI | 19 | 100% |
| 3. | Соња  Стевановић | Васпитач | VI | 18 | 100% |
| 4. | Драгана  Станчић | Васпитач | VI | 14 | 100% |
| 5. | Ивана  Добреновић | Васпитач | VI | 4 | 100% |
| 6. | Јелена  Спасић | Васпитач | VI | 3 | 100% |
| 7. | Тања  Ивковић | Васпитач | VI | 1 | 100% |
| 8. | Ема  Станковић | Мед. сестра за здрав.заштиту | IV | 0 | 100% |
| 9. | Теодора  Трајковић | Сестра-васпитач | IV | 4 | 100% |
| 10. | Јасмина  Јовановић | Благајник | IV | 23 | 100% |
| 11. | Маја  Јовановић | Главни кувар | IV | 27 | 100% |
| 12. | Зоран  Цветковић | Домар-мајстор-ложач | ОШ | 14 | 100% |
| 13. | Бојан  Миленковић | Возач | III и V | 12 | 100% |
| 14. | Милош Цветановић | Возач | III и V | 12 | 100% |

**5**

Напомена:

Теодора Трајковић, медицинска сестра – васпитач је на породиљском одсуству, а замена је Ивана Станковић, као и васпитач Јелена Спасић чија је замена Драгана Цветановић – Миленковић.



**„То смо ми“**

**(одлазак у пензију мед. сестре на тријажи)**

Водимо се визијом и мисијом наше Установе:

**ВИЗИЈА**

Желимо да унапредимо услове за реализацију васпитно – образовног рада и будемо установа која разноврсном понудом програма повећава обухват деце.

**МИСИЈА**

Својим стручним компетенцијама и расположивим ресурсима, стварамо безбедно и пријатно окружење за боравак деце, код њих развијамо самосталност, радозналост, жељу за сазнањем, креативност и слободу у изражавању мисли и осећања. Негујемо осећање припадности локалној заједници, толеранцију и поштовање различитости.


SWOT анализа

|  |  |
| --- | --- |
| **СНАГЕ**   * 100% обухват деце у години пред полазак у школу * Деца из свих насељених места превозе се мини бусом * Бесплатан радни материјал * Бесплатан боравак деце из руралних средина (мешовита група „Иако смо мали радо би смо знали) * Добра сарадња са родитељима, локалном заједницом, школом и вртићима из окружења (однос поверења, учешће, заједница учења) * Добра локација вртића * Култура и структура вртића која подржава партнерство и рефлексију свих актера * Заинтересованост васпитачица за стручно усавршавање и стални професионални развој | **СЛАБОСТИ**   * Недовољан капацитет за смештај деце јасленог узраста * Недостатак вишенаменске сале * Недостатак стручног сарадника * Незапосленост родитеља * Низак социјално – образовни ниво родитеља * Недовољна искоришћеност и опремљеност дворишног простора * Недостатак новца за финансирање семинара и стручног усавршавања * Мали број деце на територији општине |
| **МОГУЋНОСТИ (ПРИЛИКЕ)**   * Доградња вртића * Адаптација простора за гаражирање службених возила * Замена постојећег намештаја, унутрашње столарије и мокрих чворова * Промовисање рада ПУ * Стручно усавршавање * Увођење новина | **ПРЕПРЕКЕ**   * Низак природни прираштај (пад наталитета) * Неразвијена (сиромашна) општина * Миграција становништва из села у град * Администрација |

**Методологија самовредновања**

Почетком септембра месеца 2023.год., Тим за самовредновање окупио се како би још једном размотрио Годишњи извештај о самовредновању установе за радну 2022/23.год. и израдио Годишњи план самовредновања за радну 2023/24.год.

На наредном састанку тим је обрадио прикупљене податке и проценио опште стање у предшколској установи. Родитељи су информисани са значењем и значајем процеса самовредновања, о областима и начину самовредновања, и питани за мишљење. Деца су цртала „Вртић какав желимо“ и разговарала о томе. Чланови тима су износили своја искуства.



**Групни рад и изјаве деце мешовите групе целодневног боравка**

Васпитно особље је упознато са стандардима у процесу самовредновања, **Области 2.Подршка деци и породици**, размотрило инструменте и индикаторе. Тим је оквирно одредио динамику рада и поделио улоге. Договор је да тим прати приручник и све стандарде квалитета рада предшколских установа са додатним показатељима за вредновање квалитета.

На састанку Тима за самовредновање у децембру месецу тим је почео примену процеса самовредновања. Коришћени су из приручника припремљени инструменти. Координатор тима је проследио васпитачима и медицинској сестри приступ MICROSOFT FORMSу, како би попунили упитник за васпитаче и медицинске сестре. Такође је проследио путем viber – групе питања за организовање разговора са родитељима (фокус групе) и консултовања са децом.

Чек – листу чланови тима добили су након што је била одштампана.

Интервју са представником управног одбора из локалне заједнице је нешто што до сада није коришћено. Интервју је реализован у договору са другом страном а по датом упутству.

Кренуло се са прикупљањем података а потом и обрадом истих.

**Коришћени инструменти у току процеса Самовредновања и начини њихове примене:**

**Чек листа:** У попуњавању чек листе учествовало је 6 васпитача, 1 медицинска сестра-васпитач, крајем децембра месеца 2023.

**Упитник за васпитаче и медицинске сестре :** Током децембра 2023.и јануара 2024. упитници су анонимно попуњени преко MICROSOFT FORMSa и добијени су готови резултати.

**Фокус група са васпитачима и медицинском сестром:** 29.01.2024. организован је разговор где смо следили упутства за вођење разговора у фокус групи.

**Консултације са децом:** Свако од васпитача разговарао је са децом из групе у складу са могућностима. Методе које су коришћене су изражавање кроз цртеж, заједнички разговори и индивидуални разговори. Резултате консултовања објединио је координатор тима.

**Интервју са представником управног одбора из локалне заједнице:** 09.02.2024. вођен је интервју са члановима УО из реда локалне заједнице, а то су: Александра Здравковић, Данијела Станковић и Милан Динић.

**Фокус група родитељи:**Фокус групе родитеља одржане су са родитељима свих васпитних група. Консултације су водиле васпитачице група а координатор је објединила резултате.

**РЕЗУЛТАТИ САМОВРЕДНОВАЊА**

**ПРОЦЕНА КВАЛИТЕТА НА НИВОУ ОБЛАСТИ**

**2. ПОДРШКА ДЕЦИ И ПОРОДИЦИ**

Након детаљног прегледа прикупљеног материјала са посебним освртом на показатеље, може се констатовати да су сви стандарди остварени. Програм саадње са породицом варира од изузетно високог нивоа до ниског, родитељи су укључени у свакодневна дешавања у вртићу, у зависности од њиховог интересовања, жеља и могућности. Уважавају се њихови предлози и идеје колико су реалне и у могућности вртића и локалне самоуправе.

Сарадња са локалном заједницом и њени ресурси користе нам као нови извори сазнања у реализацији пројеката.

**ОПИС СТАНДАРДА**

**Стандард 2.1. Установа је сигурна и безбедна средина**

**2.1.1. Остваривање програма социјалне, превентивно- здравствене заштите и исхране доприноси сигурности и безбедности деце**

Програм социјалне заштите заснoван је на анализи података о породицама и садржи конкретне начине подршке породицама из осетљивих група. Активности и процедуре дефинисане програмом превентивно-здравствене заштите су конкретне и осигуравају безбедност и сигурност деце. У установи Програм исхране прилагођава се индивидуалним потребама деце уколико је то потребно.

**2.1.2. У установи се остварује програм заштите деце од насиља, дискриминације, злостављања и занемаривања**

Превентивне активности у програму заштите деце од насиља, злостављања, занемаривања и дискриминације установа планира на основу анализе стања и потреба деце и породица. Процедуре за заштиту од насиља, злостављања, занемаривања и дискриминације су операционализоване у програму и сви запослени и родитељи су упознати са њима и учествују у планирању активности. Програм заштите од насиља, злостављања, занемаривања и дискриминације је интегрисан у реалан програм сваке васпитне групе. На улазу у вртић постоји део намењен том тиму.

**2.1.3. Установа обезбеђује различите начине информисања родитеља са циљем заштите права детета**

Родитељи су на јасан и једноставан, разумљив начин упознати са правима детета. За децу, родитеље и запослене установа креира различите материјале и на различите начине промовише права детета (инфо панои, друштвене мреже, постери, брошуре, итд.).

У вртићу се обележавају датуми везани за дечија права (20.новембар - Светски дан детета, Дечија недеља - прва недеља у октобру...). Постоје панои на улазу у вртић који служе да информишу родитеље.

**2.1.4. Простор предшколске установе је прилагођен различитим потребама деце и породице у циљу подршке безбедности и њиховом осећању сигурности**

Деца користе све расположиве просторе, како спољашње тако и унутар вртића.

Материјали, играчке и сва друга средства доступна су деци за свакодневне активности ,игру, истраживање. Осим рампе на службеном улазу друга помагала немамо за децу са инвалидитетом али нисмо имали такве случајеве деце. Намештај је покретљив и простор прилагођавамо потребама деце.

**Стандард 2.2. У установи се уважава различитост, поштују права и потребе деце и породице**

**2.2.1. У установи се уважава различитост сваког детета и породице**

У развијању реалног програма уважава се различитост деце и породица и промовише инклузивна култура ( укљученост деце из осетљивих група, подршка активном учешћу све деце..) што је видљиво кроз разне манифестације, активности, материјала који пружају слободу избора и одржава особеност сваког детета. На основу анализе података о породици и деци установа нуди могућност за боравак деце у целодневном и полудневном боравку. Сва деца учествују на приредбама и другим јавним манифестацијама.

**2.2.2. Установа развија различите програме и облике на основу утврђњених потреба деце и породице и могућношћу локалне заједнице или постојећих ресурса**

У оквиру развојног плана у вртићу се спроводе активности и манифестације, радионице, изложбе, излети за децу којима се промовише предшколство и позива се на укључивање деце у вртићу. Таква је мешовита група „Иако смо мали радо би смо знали“ у З. Топоници, за боравак деце која нису обухваћена ни једним видом васпитања и образовања.

**2.2.3. У циљу подршке деци и њиховом доживљају припадности приликом доласка у ново окружење ( полазак у вртић, прелаз из ПУ у школу)**

Установа развија програме транзиције за све нивое преласка ( полазак у вртић, јасле-вртић, прелазак у школу). Вртић и школа конструктивно током целе године сарађују, заједнички планирају и реализују активности за децу и породицу. Добар план транзиције из предшколске установе у школу, пружање подршке и стимулативна средина представљају успешну транзицију.

**2.2.4. Учешће деце у различитим манифестацијама у локалној заједници остварује се на основу процене најбољег интереса детета**

Постоји програм сарадње којим се дефинише учешће деце у манифестацијама у локалној заједници. Васпитачи се међусобно договарају о учешћу деце на манифесацијама у локалној заједници (планирају и осмишљавају програм и кореографије заједно са децом). Деца из вртића традиционално учествују на манифестацији “Заплање фест”.

**2.2.5. У установи се подстиче и негује мултикултуралност у планираним ситуацијама учења, игри и животно-практичним ситуацијама и кроз партнерство са породицом**

У планирању и развијању реалног програма узима се у обзир различито културно, социо-економско порекло, верска или расна разноликост деце, породице. У вртићу је видљиво уважавање различитих култура и заједница иако таквих случајева немамо. Ту су разни постери, групни радови, макете.

**Стандард 2.3. Установа сарађује са породицом и локалном заједницом**

**2.3.1. Програм сарадње са породицом развија се на основу испитивања потреба, могућности и интересовања породице**

Установа се консултује са родитељима у виду очекивања, потреба, интересовања њиховог укључивања у живот групе и вртића. Програм сарадње са породицом се развија кроз дијалог са родитељима, уважававањем њихових предлога и иницијатива и реалних могућности за укључивање у живот и рад вртића.

**2.3.2. У установи се примењују различити начини укључивања породице**

Родитељи и други чланови породице се позивају да учествују у активностима у вртићу, у складу са њиховим интересовањима и могућностима ( учешће у пројектима, радионицама, предлози родитеља, сређивање дворишта и сл.). Вртић реализује различите облике повезивања и дружења између породица и васпитача (састанци, приредбе, радионице, радне акције).

**2.3.3. У установи се пружа подршка остваривању васпитне улоге породице у складу са њеним потребама ( саветовалишта, отворена врата, тематски састанци, итд.)**

На основу испитаних потреба и интересовања и могућности родитеља, установа планира и организује различите програме којима се подржава васпитна улога породице (трибина, дискусије, радионице...) Кроз сарадњу са другим различитим институцијама, установа планира и организује различите програме за родитеље,и децу (едукативне, рекреативне, културне активности, и сл.) .

Вртић није организовао програме за родитеље за учење и унапређивање родитељских компетенција.

**2.3.4. У сарадњи са локалном заједницом установа организује активности којима доприноси повећању обухвата деце и доступности програма**

Установа у сарадњи са различитим институцијама долази до података о деци и породицама која нису укључена у програме ПВО ( сарадња са локалном заједницом, установама социјалне и здравствене заштите и домом здравља). У локалној заједници се на различите начине промовишу програми ПВО (плакати, брошуре, радионице, пројекти, различити програми и услуге предвиђени годишњим планом, активности вртића са циљем промовисања програма ПВО). У сарадњи са представницима различитих институција планира се реализација различиих облика и програма у просторима ван вртића (трг испред општине, дом културе, библиотека, школа, спортски терени...). Установа учествује у различитим пројектима којима се унапређује квалитет и доступност програма.

**Закључци о процени остварености стандарда**

**На основу анализе спроведених инструмената дошли смо до резултата:**

**ЈАКЕ СТРАНЕ:**

- Вртић и родитељи имају добру сарадњу у размени информација. добра сарадња са васпитачима омогућава правилан и јасан проток информација према свим родитељима и упознаје их са свим активностима деце.

- Деца доста времена проводе у заједничким просторним целинама, са децом из других група и на отвореном, што задовољава дечије потребе за кретањем и игру.

- Добра сарадња са О.Ш. “Витко и Света”.

**СЛАБЕ СТРАНЕ:**

- Оснажити родитеље и уважити њихове жеље за укључивање деце у живот и рад локалне заједнице и њених активности за промовисање, већ и да сама локална заједница позива децу и вртић да се укључе у њихове активности .

-Вртић поседује велико двориште са хладовином које није довољно опремљено средствима и мобилијарима за дечије потребе.

- Слаб одазивродитеља да учествују у пројектима, доносе потребне материјале и ресурсе који су нам потребни за рад а све у циљу како би деца имала веће могућности за различите активности и истраживања.

- Организовати програме за родитеље за учење и унапређивање родитељских компетенција.

**ПРОЦЕНА ОСТВАРЕНОСТИ СТАНДАРДА 92.66%**

Стандард 2.1. Установа је сигурна и безбедна средина – **98%**

Стандард 2.2. У установи се уважава различитост, поштују права и потребе деце и породице – **100%**

Стандард 2.3. Установа сарађује са породицом и локалном заједницом - **80%**

**ЗАКЉУЧЦИ И ПРЕДЛОГ МЕРА**

**Закључак:**

На основу добијених резултата тим доноси закључке.

Сви стандарди су скоро у потпуности остварени чему је допринела добра сарадња између васпитача и родитеља.

**Предлог мера:**

* Оснажити родитеље, и уважити њихове жеље за укључивање деце у живот и рад локалне заједнице и њених активности за промовисање, већ и да сама локална заједница позива децу и вртић да се укључе у њихове активности .(2.3.4)
* Двориште вртића користити за организацију активности деце свих васпитних група, за игру и истраживање а све у циљу поштовања дечијих предлога, потреба и жеља. У томе нам је потребна добра сарадња и однос вртића , породице и локалне заједнице(2.3.1.)

**Изазови тима вртића у процесу самовредновања:**

Највећи изазов нам је био на који начин укључити локалну заједницу у живот и рад вртића, као и на који начин побољшати сарадњу са родитељима.

**Исходи и критеријуми успеха**

У потпуности смо успели да реализујемо план самовредновања , да укључимо све групе родитеља и децу као и васпитно-образовни кадар и представнике локалне заједнице.

**н1ПРИЛ**

**ПОЗИ1PRП1омПППП**



**ПРИЛОЗИ (фотографије паноа тима за заштиту деце од насиља и тима за инклузију, радионице са родитељима и уређења дворишта, посета школи, маскенбал, новогодишња приредба и завршни плес предшколаца)**

Председник Управног одбора

Јелена Ђорђевић